## Pravilnik o naknadama za upise u Upisnik

### NN 77/2006 (12.7.2006.), Pravilnik o naknadama za upise u Upisnik

# MINISTARSTVO PRAVOSUĐA

1856

Na temelju
članka 37. stavka 1. točke 2. Zakona o Upisniku sudskih i javnobilježničkih
osiguranja tražbina vjerovnika na pokretnim stvarima i pravima (»Narodne
novine«, broj 121/05., u daljnjem tekstu: Zakon), ministar nadležan za
poslove pravosuđa donosi

## PRAVILNIK

### O NAKNADAMA ZA UPISE U UPISNIK

I. OPĆE
ODREDBE

Članak 1.

Ovim se
Pravilnikom propisuju vrste, visina, način i rokovi plaćanja naknade te
evidentiranje obračunate i naplaćene naknade za upis sudskog i
javnobilježničkog osiguranja na pokretnoj stvari i pravu, te za korištenje
podataka iz Upisnika sudskih i javnobilježničkih osiguranja tražbina
vjerovnika na pokretnim stvarima i pravima (u daljnjem tekstu: Upisnik), ako
se ti podaci preuzimaju neposredno u Službi upisa, poštom ili telefaksom.

Članak 2.

(1) Postupak
upisa prava i mjera iz članka 6. Zakona mogu, uz naknadu prijedlogom
pokrenuti vjerovnici, predlagatelji osiguranja i ovrhovoditelji odnosno
osobe u čiju se korist pravo upisuje (u daljnjem tekstu: predlagatelji,
članak 22. Zakona).

(2) Postupak
upisa može pokrenuti i sud rješenjem za upis po službenoj dužnosti (članak
22. Zakona).

(3) Prijedlog
za upis podnosi se neposredno u Službi upisa ili poštanskom pošiljkom ili
elektroničkim putem.

Članak 3.

Podatke iz
Upisnika može, uz naknadu, dobiti svatko (u daljnjem tekstu: tražitelj)
neposredno u Službi upisa.

II. NAKNADE ZA
UPIS I ZA KORIŠTENJE PODATAKA IZ UPISNIKA

Članak 4.

(1)
Predlagatelj može Službi upisa, uz naknadu, podnijeti prijedlog za upis
sudskog i javnobilježničkog osiguranja na pokretnoj stvari ili pravu,
prijedlog za upis novih radnji osiguranja ili ovrhe, prijedlog za upis
zabilježbe te prijedlog za brisanje upisa.

(2) Stranke
ili sudionik u postupku upisa mogu, uz naknadu, podnijeti prigovor na
zaključak kojim Služba upisa odlučuje o upisu, zaključak o upisu zabilježbe,
zaključak o upisu brisanja i zaključak o plaćanju naknade.

Članak 5.

Tražitelj može
od Službe upisa, uz naknadu, dobiti podatke iz Upisnika u obliku izvatka iz
glavne knjige ili prijepisa iz zbirke isprava; neposredno u Službi upisa,
telefaksom ili poštom.

Članak 6.

Naknada se
utvrđuje sukladno vrsti usluge i obračunava prema sljedećem Cjeniku za
korištenje usluga Upisnika (koji je dio Cjenika usluga Financijske
agencije):

|  |  |  |  |
| --- | --- | --- | --- |
| Red. br. | Opis usluge | Osnovica za obračun | Cijena u kunama |
| 1. | Podnošenje prijedloga za glavni upis i za upis nove radnje, osiguranja, ovrhe ili novog prava |  |  |
| 1.1. | – do 20 založenih sredstava | Prijedlog/  sudsko   rješenje | 250,00 |
| 1.2. | – više od 20 založenih sredstava | Prijedlog/  sudsko   rješenje | 280,00 |
| 2. | Podnošenje prijedloga za upis zabilježbe | Prijedlog/  sudsko   rješenje | 100,00 |
| 3. | Podnošenje prijedloga za upis brisanja | Prijedlog/  sudsko   rješenje | 55,00 |
| 4. | Podnošenje prigovora na zaključak | Prigovor | 190,00 |
| 5. | Podnošenje zahtjeva za promjenom upisanih podataka | Uložak | 25,00 |
| 6. | Izdavanje izvatka iz glavne knjige |  |  |
| 6.1. | – neposredno u Službi upisa | Izvadak | 25,00 |
| 6.2. | – slanje telefaksom | Izvadak | 30,00 |
| 6.3. | – slanje poštom | Izvadak | 35,00 |
| 7. | Izdavanje prijepisa (preslika) iz zbirke isprava |  |  |
| 7.1. | – neposredno u Službi upisa | Prijepis | 30,00 |
| 7.2. | – slanje telefaksom | Prijepis | 35,00 |
| 7.3. | – slanje poštom | Prijepis | 40,00 |

III. NAKNADE
ZA UPIS PROVEDEN PO SLUŽBENOJ DUŽNOSTI

Članak 7.

(1) Naknade
utvrđene u Cjeniku za korištenje usluga Upisnika iz članka 6. pod rednim
brojem 1. do 5. ovog Pravilnika, uvećat će se za iznos poštanskih troškova
potrebnih za dostavu obavijesti o potrebnim ispravcima i/ili dopunama
prijedloga i drugih propisanih isprava i zaključaka koji Služba upisa
dostavlja strankama, sudionicima i drugim tijelima u postupku Upisa.

(2) Naknada iz
stavka 1. ovog članka obračunat će se na temelju cijena usluga u poštanskom
prometu.

Članak 8.

(1) Kad je
postupak pokrenut po službenoj dužnosti naknadu je dužna platiti osoba u
čiju je korist upis po službenoj dužnosti proveden. Ako je upis proveden u
korist više osoba te osobe podmiruju naknadu u jednakim dijelovima.

(2) Služba
upisa će naknadu utvrditi posebnim zaključkom (obrazac 1). Zaključak o
plaćanju naknade će Služba upisa donijeti po provedenom upisu.

(3) Služba
upisa će naknadu u Zaključku o plaćanju utvrditi prema Cjeniku iz članka 6.
ovoga Pravilnika i uvećati za iznos troškova dostave iz članka 7. ovog
Pravilnika.

(4) Zaključak
o plaćanju naknade dostavit će se s računom osobi u čiji je korist upis
proveden odnosno osobi koja je dužna izvršiti plaćanje Službi upisa po
zaključku. Ako je upis proveden u korist više osoba račun će sadržavati
iznos dijela naknade koju je pojedina osoba dužna platiti.

(5) Ako je
postupak pokrenut po službenoj dužnosti u javnom interesu naknadu za upis je
dužno platiti tijelo koje je dostavom odluke ili isprave pokrenulo postupak
upisa po službenoj dužnosti, te će Služba upisa naknadu utvrditi na način
propisan stavkom 2. i 3. ovoga članka i dostaviti ga tijelu koje je
pokrenulo postupak upisa zajedno s računom.

Članak 9.

(1) Osoba koja
je dužna platiti naknadu temeljem zaključka o plaćanju može podnijeti
prigovor protiv toga zaključka.

(2) Rok za
podnošenje prigovora je 8 dana od dana dostave zaključka. Datum prigovora
evidentira se u dnevniku Službe upisa i upisuje u odjeljku zabilježbe dijela
C uloška u kojem je proveden upis.

(3) Nakon što
primi prigovor Služba upisa će:

1. Razmotriti
razloge prigovora, pa ako ocijeni da je prihvatljiv uvažiti će prigovor i
odlučiti o tome pisanim zaključkom. Ovaj zaključak zabilježit će se u dijelu
C uloška.

2. Prigovor
koji ne uvaži, Služba upisa dostavit će na odlučivanje mjesno nadležnom
općinskom sudu. Prigovoru se prilažu odluka ili isprava temeljem kojih je
pokrenut postupak upisa te zaključak o upisu na temelju kojeg je proveden
upis i svi pravno relevantni podaci iz Upisnika, vodeći računa o razlozima i
navodima podnijetog prigovora.

3. Prigovor
podnijet nakon isteka roka iz stavka 2. ovoga članka Služba upisa neće
odbaciti nego će ga dostaviti na odlučivanje sudu, sve kako je navedeno 2.
točkom u stavku 3. ovoga članka Pravilnika.

Članak 10.

Pravomoćni
zaključak o plaćanju naknade je ovršna isprava.

IV. NAKNADA
TROŠKOVA POSTUPKA

Članak 11.

(1) Ako u
postupku upisa nastanu troškovi izazvani radnjama koje druge osobe a za
nastanak kojih su neosnovano dali povoda stranka ili sudionik ili krivnjom
ili slučajem koji se je dogodio stranci ili sudioniku, Služba upisa će
posebnim zaključkom o naknadi troškova postupka (obrazac broj 2) naložiti
plaćanje troškova stranci ili sudioniku koji je dao povoda njihovom
nastanku.

(2) Zaključak
o naknadi troškova postupka dostavit će se s računom osobi koja je dala
povoda nastanku troškova odnosno osobi koja je dužna izvršiti plaćanje
troškova Službi upisa po zaključku.

(3) Na
zaključak o naknadi troškova se primjenjuju odredbe članka 9. i 10. ovoga
Pravilnika.

V. NAČIN
PLAĆANJA I EVIDENTIRANJE OBRAČUNATE NAKNADE

Članak 12.

(1) Naknada za
upis iz članka 6. ovog Pravilnika uplaćuje se na račun Financijske agencije
(u daljnjem u tekstu: FINA) broj:2390001-1100017042, a u »pozivu na broj
odobrenja« obvezno je upisati u predpolje model
»05«, a u polje, kao prvi podatak, broj 7540310 i kao drugi podatak matični
broj poslovnog subjekta (dodijeljen od Državnog zavoda za statistiku) ili
broj osobne iskaznice građanina.

(2) Naknada se
naplaćuje unaprijed i plaća se pojedinačno za svaki upis te se dokaz o
izvršenoj uplati dostavlja uz prijedlog za upis.

(3) Služba
upisa obračunat će troškove dostave iz članka 7. ovog Pravilnika i izdati
račun kojeg će dostaviti predlagatelju. Predlagatelj je dužan izvršiti
plaćanje u roku od 8 dana od dana primitka računa.

Članak 13.

(1) Ako
predlagatelj ne uplati naknadu za upis na način propisan člankom 12. stavkom
1. i 2. ovoga Pravilnika Služba upisa će izdati račun kojeg će dostaviti
predlagatelju. Predlagatelj je dužan izvršiti plaćanje u roku od 8 dana od
dana zaprimanja računa.

(2) Ako
predlagatelj ne izvrši plaćanje u roku navedenom u stavku 1. ovoga članka
bit će dužan platiti zakonske zatezne kamate za svaki dan zakašnjenja, te će
Služba upisa pokrenuti postupak prisilne naplate naknade.

Članak 14.

(1)
Predlagatelj koji tijekom određenog razdoblja zahtijeva veći broj upisa može
ugovoriti mjesečni obračun izvršenih usluga s FINA-om.

(2)
Predlagatelj koji prijedloge za upis dostavlja elektroničkim putem naknadu
plaća temeljem računa kojega mu po mjesečnom obračunu dostavlja FINA.

Članak 15.

(1) Naknada za
upis koja se plaća na temelju zaključka iz članka 8. i 11. ovoga Pravilnika
uplaćuje se na račun FINA-e s pozivom na broj navedenim u računu.

(2) Osoba koja
je dužna izvršiti plaćanje plaća naknadu u roku od osam dana od dana
primitka zaključka i računa.

(3) Ako osoba
koja je dužna izvršiti plaćanje to ne učini u roku navedenom u stavku 2.
ovoga članka bit će dužna platiti zakonske zatezne kamate za svaki dan
kašnjenja u plaćanju.

Članak 16.

(1) Naknada za
korištenje podataka iz Upisnika navedenih u članku 5. ovoga Pravilnika
uplaćuje se na račun FINA-e.

(2) Naknada se
naplaćuje unaprijed, a korisnik plaća naknadu na temelju obavijesti o
ukupnom iznosu naknade te poziva na broj odobrenja koji treba upisati na
nalogu za plaćanje. Korisnik dostav­lja
dokaz o izvršenoj uplati, te mu se nakon preuzimanja ili slanja
dokumentacije, dostavlja račun.

VI. ZAVRŠNE
ODREDBE

Članak 17.

Ovaj Pravilnik
stupa na snagu danom objave u »Narodnim novinama«.

Klasa:
023-01/06-01/09

Urbroj:
514-03-05/3-06-2

Zagreb, 13.
lipnja 2006.

Ministrica

**Ana Lovrin, v. r.**

PRILOG

![](dodatni/144727.gif)

PRILOG

![](dodatni/144726.gif)
![](dodatni/144725.gif)

Pravilnik, NN 77/2006-1856
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)